একশো-তে একশো নয়। নরেন্দ্র মোদীর তিন বছরের কাজ দেখে তাঁর সরকারই প্রধানমন্ত্রীকে ৮১ শতাংশ নম্বর দিল। ২০১৪ সালের ২৬ মে শপথ নিয়েছিলেন নরেন্দ্র মোদী। তিন বছর পূর্ণ হল। একের পরে এক নয়া নীতি নিয়েছেন প্রধানমন্ত্রী এই তিন বছরে। যোজনা কমিশন বাতিল করে নীতি আয়োগ গঠন থেকে নোটবাতিল কিংবা স্বচ্ছ ভারত অভিযান। তাঁর বিভিন্ন পদক্ষেপের সুখ্যাতি যেমন হয়েছে, তেমনই বিতর্কও তৈরি হয়েছে। এই সব মাথায় রেখে কেন্দ্রীয় সরকার প্রধানমন্ত্রীর জনপ্রিয়তার একটি সমীক্ষা করেছে। আর তাতে দাবি করা হয়েছে, দেশে নরেন্দ্র মোদীর জনপ্রিয়তা ৮১ শতাংশ মানুষের মধ্যে। 

ছবি সৌজন্য: নরেন্দ্র মোদি ওয়েবাসাইট
তিন বছরের মোদী সরকারের বিস্তারিত রেজাল্ট আউট হয়েছে প্রধানমন্ত্রীর ওয়েবসাইটে। নরেন্দ্র মোদী ডট ইন-সাইটে বিভিন্ন ক্ষেত্রে কী কী কাজ করেছে সরকার, তার খতিয়ান নানা গ্রাফিক্সের মাধ্যমে তুলে ধরা হয়েছে। সমীক্ষা ফলে দাবি করা হয়েছে, ২০১৩ সালে দেশের সরকার নিয়ে ২৯ শতাংশ মানুষ খুশি ছিলেন। ২০১৬ সালে সেই খুশি থাকা মানুষ বেড়ে হয়েছে ৬৫ শতাংশ। অর্থাৎ, তিন বছরে বেড়েছে ৫৭ শতাংশ। 
তিন বছরের পূর্তিতে প্রধানমন্ত্রী নরেন্দ্র মোদী এ দিন টুইটারে লিখেছেন— ‘গত ৩টি বছর এমন কিছু শক্তিশালী পদক্ষেপ দেখেছে যাতে মানুষের জীবনযাপন বদলে দিয়েছে।’

২০১৪ এবং এখন এই তুলনায় তৈরি করা বিভিন্ন পরিসংখ্যান এ দিন প্রধানমন্ত্রী নমো অ্যাপ-এও প্রচার করা হয়। আর তাতে কৃষি থেকে মোবাইল ব্যাঙ্কিং, নারী সশক্তিকরণ, মেক-ইন-ইন্ডিয়া, পর্যটন, বিদ্যুতিকরণ, সৌরশক্তির ব্যবহার, এলইডি বাল্‌ব বিলি ইত্যাদি ক্ষেত্রে সাফল্যের খতিয়ার দেওয়া হয়। সেখানে কেন্দ্রীয় সরকারের কাজকর্ম নিয়ে সাধরণের কাছে মতামত চাওয়ার পাশাপাশি সমীক্ষায় যোগ দেওয়ার আবেদন জানান।

ছবি সৌজন্য: নরেন্দ্র মোদি ওয়েবাসাইট
নোটবাতিল পর্বে পরে অনেক বিতর্ক সত্বেও জনপ্রিয়তা বেড়েছে নরেন্দ্র মোদীর। জনপ্রিয়তা বেড়েছে কেন্দ্রীয় সরকার এবং বিজেপিরও। সম্প্রতি উত্তরপ্রদেশ, উত্তরাখণ্ডের নির্বাচনে সেই জনপ্রিয়তার ডিভিডেন্ড কুড়িয়েছে বিজেপি। তিন বছরের সাফল্য তুলে ধরে এখন থেকেই যে পরবর্তী লোকসভা নির্বাচনের প্রচার শুরু করতে চাইছে বিজেপি, তা এ দিন স্পষ্ট করে দিয়েছে কেন্দ্রের পরিসংখ্যান সজ্জিত সাফল্য গাথা। জানা নেই ,এই সরকারি প্রচার দেখে কী বলবেন মমতা বন্দ্যোপাধ্যায়-সহ বিরোধী নেতা-নেত্রীরা। তবে সন্ধ্যা পর্যন্ত সরকারের দাবির বিরোধিতা করে কোনও মন্তব্য করেননি কেউই।

ছবি সৌজন্য: নরেন্দ্র মোদি ওয়েবাসাইট